LPN พุ่งเกือบ 6% แรงในรอบเกือบ 9 เดือน ชี้หุ้น Laggard-ปันผลเด่นแนะซื้อเป้า 14.30 บ.
LPN พุ่งเกือบ 6% แรงในรอบเกือบ 9 เดือน ชี้หุ้น Laggard-ปันผลเด่นแนะซื้อเป้า 14.30 บ. โดย ณ เวลา 12.18 น. อยู่ที่ระดับ 12.90 บาท บวก 0.70 บาท หรือ 5.74% ด้วยมูลค่าซื้อขาย 215.11 ล้านบาท
25 ต.ค. 2560

ผู้สื่อข่าวรายงานว่า บริษัท แอล.พี.เอ็น.ดีเวลลอปเมนท์ จำกัด (มหาชน) หรือ LPN ณ เวลา 12.18 น. อยู่ที่ระดับ 12.90 บาท บวก 0.70 บาท หรือ 5.74% ด้วยมูลค่าซื้อขาย 215.11 ล้านบาท โดยราคาหุ้นปรับตัวแรงในรอบเกือบ 9 เดือน โดยนับตั้งแต่หุ้นปรับตัวขึ้นไปทดสอบระดับ 12.80 บาท เมื่อวันที่ 27 ม.ค. 60

บล.เมย์แบงก์ กิมเอ็ง ระบุในบทวิเคราะห์วันนี้(25ต.ค.) ว่า LPN : ซื้อ 14.30 บาท คาดกำไรไตรมาส 3 ไม่ได้อ่อนตัวมากอย่างที่ตลาดกังวล และจะเด่นในไตรมาส 4 ต่อเนื่องถึงปี 2561 จากการรับรู้รายได้ของ 4 โครงการใหญ่ส่งผลให้คาดกำไรปี 2561 เติบโตสูงกว่า 28% ที่ 1.86 พันล้านบาท
ปัจจุบัน LPN มี Backlog ประมาณ 7.4 พันล้านบาท คาดบันทึกเป็นรายได้ในไตรมาส 4 สูงกว่า 2.3 พันล้านบาท ในขณะที่ปัจจุบันอยู่ระหว่างการเตรียม Presale  2-3 โครงการใหญ่รวมย่านพระราม 3 มูลค่าสูงกว่า 5 พันล้านบาท มองว่าผลประกอบการได้ผ่านจุดต่ำสุดไปแล้ว ในขณะที่ราคาหุ้น Laggard กลุ่มและ SET สูงกว่า 19% และ 8.8% ตามลำดับ พร้อมปันผลสูงกว่า 5.6%